फिलीपींस में स्कूल पर गिरा विमान, 11 मरे  
फिलीपींस की राजधानी मनीला के पास एक विमान के स्कूल भवन पर गिर जाने के कारण दो बच्चों समेत 11 लोगों की मौत हो गई।
फिलीपींस की राजधानी मनीला के पास एक विमान के स्कूल भवन पर गिर जाने के कारण दो बच्चों समेत 11 लोगों की मौत हो गई। अधिकारियों और रेडक्रॉस ने बताया कि विमान के चालक ने उड़ान भरने के तुरंत बाद विमान को आपातकालीन परिस्थिति में उतारने की अनुमति मांगी थी।  परानक्यू शहर के मेयर फ्लोरेंसियों बेर्नाबे ने बताया कि एफ. सेरानो एलिमेंटरी स्कूल में गिरने के तुरंत बाद विमान में आग लग गई। उन्होंने कहा कि हादसे के वक्त स्कूल में कक्षाएं नहीं चल रही थीं। अधिकारी यह पता करने में जुटे हुए हैं कि हादसे में जमीन पर मौजूद कितने लोग हताहत हुए हैं।  पुलिस के वरिष्ठ निरीक्षक डेनिस सिरिलान ने बताया कि विमान के गिरने के तुरंत बाद आग आसपास के घरों में भी फैल गई। उन्होंने बताया कि अभी इस बारे में कोई सूचना नहीं है कि विमान में कितने लोग सवार थे, लेकिन पायलट और सह-पायलट लापता हैं।  फिलीपींस रेडक्रॉस के महासचिव ग्वेन पांग ने कहा है कि अभी तक 11 शव निकाले गए हैं, जिनमें एक नवजात और एक बच्चा भी शामिल है।